Hof kap vrou oor Facebook-plasingsArgieffoto Die Pietermaritzburg-hooggeregshof het beveel dat ŉ vrou lasterlike kommentaar oor haar voormalige kêrel en pa van haar kind van haar Facebook-blad moet verwyder, het The Star Donderdag berig. Die pa, ŉ sakeman van Durban, het ŉ interdik teen die vrou bekom nadat sy kommentaar oor hom op die sosialemediaplatform gelewer het ná ŉ beweerde aandjie uit, terwyl hul vyfjarige dogter in sy sorg was. Alhoewel die vrou nie sy naam gespesifiseer het nie, het die verwysing na haar “eks” hom geïdentifiseer. Die lasterlike plasing is gemaak nadat hul dogter ŉ naweek saam met haar pa spandeer en glo ŉ partytjie saam met hom bygewoon het. Hulle het glo by die huis oornag en die dogtertjie moes ŉ bed deel met ŉ vrou wat ŉ voorskoolse onderwyser is. Die vrou is aan die dogter bekend en sy is nie in ŉ verhouding met die pa nie. Die ma het daarna op Facebook geskryf daar was ŉ “jol” en dat haar eks se “dronk vriende” opgeëindig het om langs haar dogter te slaap. Die hof het die vrou beveel om die man se regskostes te betaal.